Vrou moet man se erfgeld met skelmpie deelFoto ter illustrasie. (Foto: Josh Appel/Unsplash) Die vrou van ŉ Italiaanse man wat meer as ŉ jaar gelede in ŉ motorongeluk dood is, moet sy lewensversekering met haar man se skelmpie deel. Dít nadat die minnares se prokureur, Gino Arnone, die versekeringsmaatskappy oorreed het dat sy ook vergoeding verdien ná haar verlies. Die 39-jarige oorledene van Turyn, in die noordweste van Italië, was getroud en het ŉ jong seun gehad. Hy het egter ook gedurende sy huwelik ŉ vaste verhouding met ŉ ander vrou aangeknoop. Volgens die dagblad La Stampa het die polisie die minnares gekontak om die oorledene se lyk uit te ken. Sy vrou was glo nie beskikbaar nie weens werksverpligtinge buite die dorp. Die minnares beweer dat die man gewoonlik drie dae ŉ week saam met haar deurgebring het, terwyl hy die res van die week by sy gewone familie was. Hoewel die bedrag wat die lewensversekeringsmaatskappy uitbetaal het, onbekend is, berig die dagblad dat ŉ aansienlike bedrag betrokke was.